આજે અન્ય વ્યવસાયોમાં પદાર્પણ કરવાની સાથે ઘણા બધા બારોટ કુટુંબોએ વહીવંચાની કામગીરી છોડી દીધી છે. આજના યુવાનોને એની ભાષા કે લિપિની જાણકારી નથી‚ એક આધુનિક યુગના નૂતન સમાજ સાથે ડગલાં માંડવા આજના બારોટ યુવાનોને વહીવંચા તરીકેની કામગીરી યાચક વ્યવસાય તરીકે ત્યાજ્ય લાગે છે ત્યારે પોતાને ત્યાં જળવાયેલી ‘વહીઓ’નું મૂલ્ય ધીરે ધીરે ઓછું થતું જાય છે. છતાં પરંપરા મુજબ એને પૂજ્ય ગણીને – ગુપ્ત રાખવા – કોઈને જોવા ન દેવાની સંકુચિત મનોવૃત્તિ પણ જોવા મળે છે. આ કારણે જીવાત‚ ઉંદર અને ઊધઈના મુખે ક્ષીણ થતી ભેજને કારણે રાખ થઈ જતી અનેક હસ્તપ્રતો પટારાઓમાં પડી હોવા છતાં એનો સંશોધનાત્મક દ્રષ્ટિબિંદુથી ઉપયોગ નથી કરી શકાતો.